钦定古今图书集成/历象汇编/庶征典/第145卷 > 《庄周梦为蝴蝶赋》〈以昔者庄周梦为蝴蝶为韵〉贾𫗧
## 钦定古今图书集成/历象汇编/庶征典/第145卷 > 《庄周梦为蝴蝶赋》〈以昔者庄周梦为蝴蝶为韵〉贾𫗧

“穷万化之指归，得七篇于往昔。”何真人之形气，以异
类而迁易。将以明道之枢，喻心之适。徐徐在寐，忽羽化于他方；栩栩既游，忘魂交于此夕。是知溥天之下，
万物一也。虽飞走之或殊，何生成之为假。形随梦改，
岂必大人占之；心与物迁，孰云夫子圣者？澹然休息，
恍尔飞扬，暗出蟏蛸之户，潜辞蟋蟀之堂。风景熙熙，
但娱情于蝴蝶；是非草草，己委蜕于《蒙庄》。既而忽忽
悠悠，东西泛浮，动皆造适，止必忘忧。草上翩翻，与百
花而共媚；林间摇曳，似一叶之先秋。彼贤愚波注，祸
福环周，信乃人间之累，非同域外之游。且夫浩浩阴
阳，茫茫群众，纷胸襟之忧患，劳日夜而迎送。是以至
人，因兹托讽，“为鱼而江湖可入，为鸟”而风云可控。飘
然而往，安知弃我如遗；倏尔复来，又疑与尔俱梦。故
得吊诡之理，明悬解之规，方形神之寂寞，有变化之
云为。梦也者，不期而会；飞也者，以息相吹。岂衔发之
能诊，盖忘蹄之可知。至乎往复须臾，以化为徒，寤与
觉而未辨，蝶将周而已殊。是以大同而言，万物为肝
为胆；小异而说，一身为越为胡。苟愚智而自得，实圣
灵之轨模。客有志业未如，居多不惬。六梦纷其夜动，
七情忘于昼接。乃陈古以况今，赋《庄周》之《梦蝶》。